བར་ལམ་ནས་འབྱུང་འགྱུར་གྱི་བཀའ་ཁྲི་དང་བཀའ་ཁྲིའི་ལས་རོགས་སོགས་ཀྱི་འོས་མིག་སྣ་ཚོགས་ཤིག་འདོན་བཞིན་པ་ནི་སྤྱིར་མང་གཙོའི་འགན་དབང་དང་འབྲེལ་བ་ཡོད་སྟབས་བསྔགས་བརྗོད་ཀྱི་ཡུལ་དུ་གྱུར།འོན་ཀྱང་བོད་མིའི་འཐབ་རྩོད་ཀྱི་གནས་བབ་དང་གཞིས་ལུས་མི་མང་གི་སྙིང་སྟོབས་དང་སེམས་ཤུགསབཅས་ལ་དོ་ཕོག་མི་འགྲོ་བའི་ཐོག་ནས་གནང་དགོས་པ་ནི་གལ་གནད་ཆེ་བ་དང༌།དེ་བཞིན་དགྲ་བོ་རྒྱ་དམར་སྲིད་གཞུང་པས་འཐབ་བྱུས་ཀྱི་གོ་སྐབས་འཚོལ་རྒྱུའི་གནས་བབ་ནས་ཀྱང་བྲལ་ཏེ་ཐབས་བརྒྱ་བྱུས་སྟོང་གི་སྒོ་ནས་གནང་དགོས་པར་བསམ།ལྷག་པར་དེང་སྐབས་ལས་དོན་དང་འགན་འཁུར་བྱ་རྒྱུའི་ཀུན་སློང་ལས་ལྷག་ཅིག་སོ་སོའི་མིང་དང་དབང་ཆའི་དོན་དུ་བཙན་བྱོལ་བོད་མི་སྤྱིའི་སྒྲིག་འཛུགས་ཆེ་ཁག་གི་ཞབས་སྟེགས་ཐོག་ཕེབས་རྒྱུའི་ཆབ་སྲིད་ཀྱི་ཐབས་ཤེས་བྱ་མཁན་མང་དུ་ཡོང་བཞིན་ཡོད་ལ།དེ་དག་དངོས་སུ་ལས་དོན་ཐོག་ཕེབས་སྐབས་ཉམས་མྱོང་དང་ལྷག་བསམ།ཕྱི་ནང་གི་ཤེས་ཡོན་དང༌།རང་ངོས་ཀྱི་རྣམ་དཔྱོད།ནུས་འཇོན།མཐུན་ལམ་སོགས་འདང་ངེས་ཤིག་མེད་པར་དོན་མེད་ནང་ཁུལ་གྱི་གནད་དོན་ཆུང་ཙག་གི་ཐོག་རྩོད་རྙོག་གིས་འཐོམ་འགྲོ་བའི་སྐབས་ཤིན་ཏུ་མང་།དེའི་རྐྱེན་གྱིས་ལས་དོན་ཐོག་འཐུས་ཤོར་འགྲོ་བཞིན་ཡོད་ལ།ལྷག་པར་འདས་ལོའི་དམིགས་བསལ་ཚོགས་ཆེན་རྗེས་༧གོང་ས་མཆོག་གིས་བཀའ་སློབ་ཕེབས་དོན་བཞིན་རང་རེའི་འཐབ་རྩོད་ཀྱི་ནུས་པ་དང་འཛིན་སྐྱོང་བཅས་ཀྱི་ལས་དོན་ཐོག་འཐུས་ཤོར་འགྲོ་བཞིན་ཡོད་པས།དེའི་ཐོག་ལ་དགོངས་པ་རྒྱ་ཆེར་བཞེས་དགོས་ཚུལ་གསུངས་གནང་མཛད་པས།བཀའ་ཁྲིའི་འོས་གཞི་འདོན་མཁན་རང་ངོས་ནས་དོན་དངོས་ཐོག་ཡིད་ཆས་པའི་འོས་མིག་ཚད་ལྡན་མི་སྣ་གཅིག་རང་འདོན་ཐབས་གནང་དགོས་ལ།གལ་སྲིད་འོས་མིག་འདོན་མཁན་རང་ཉིད་ལ་རྒྱབ་སྐྱོར་བྱ་ཡུལ་གྱི་འོས་གཞི་མི་སྣའི་རྣམ་གྲངས་མང་བ་དང་ཐེ་ཚོམ་ཡོད་ཚེ།འོས་གཞིའི་རྣམ་གྲངས་དེས་མི་མང་ལ་ཕན་ཐོགས་པ་ལས་མགོ་བོ་རྨོངས་རྒྱུ་དང་ཐེ་ཚོམ་སྐྱེ་ཡུལ་ཞིག་དུ་སྣང༌།ལྷག་པར་བཀའ་ཁྲིའི་ལས་རོགས་འདེམས་རྒྱུའི་འགན་དབང་དེ་བཀའ་ཁྲི་ཁོ་ནར་ཡོད་ལ།འབྲེལ་ཡོད་བཀའ་ཁྲི་མཆོག་ནས་ལས་རོགས་ཀྱི་མཚན་རྣམས་གྲོས་ཚོགས་སུ་སྙན་སྒྲོན་དང་སྦྲགས་གྲོས་ཚོགས་ནས་སྤྱི་མོས་སམ་མང་མོས་ཀྱི་རྒྱབ་སྐྱོར་ཐོག་ནས་འོས་འདེམས་གནང་རྒྱུའི་ཁྲིམས་ལུགས་ཐོག་ཕེབས་དགོས་པ་ཞིག་ཡིན་པས།བཀའ་ཁྲིའི་འོས་གཞི་འཚོལ་སྐབས་བཀའ་ཁྲིའི་ལས་རོགས་ཀྱི་འོས་གཞི་ཡང་ཡོངས་ཁྱབ་ཐོག་བཏོན་རུང་ཕན་ཐོགས་མེད།འོན་ཀྱང་བཀའ་ཁྲི་འོས་འདེམས་གྲུབ་རྗེས་འབྲེལ་ཡོད་བཀའ་ཁྲི་མཆོག་ལ་འོས་གཞིའི་ས་བོན་ལྟ་བུར་ལོ་རྒྱུས་དང་བཅས་པ་འབུལ་ཐུབ་ཚེ་ཕན་ཐོགས་ཆེ་བ་ཡོང་སྲིད།ཡིན་ནའང་བཀའ་ཁྲི་མཆོག་ནས་དེ་དག་འདེམས་དང་མི་འདེམས་ཀྱི་འགན་དབང་ཆ་ཚང་ཁོང་ལ་ཡོད་སྟབས་དེ་ལ་གནོན་ཤུགས་འགྲོ་ས་མེད་ལ།ལྷག་པར་འོས་གཞི་སྣ་ཚོགས་ཤིག་འདོན་པའི་རྐྱེན་གྱིས་སྤྱི་ཚོགས་ནང་དགོས་མེད་ཀྱི་དུམ་བུར་འགྲོ་རྒྱུ་དང་ཕན་མེད་བསམ་ཚུལ་སྣ་ཚོགས་སུ་འགྱུར་བས།ད་ཕན་བཀའ་ཁྲིའི་འོས་གཞིར་བཏོན་པ་རྣམས་ཀྱིས་ཀྱང་དེ་དང་འདི་ཡིན་གྱི་རྣམ་འགྱུར་ཞིག་འདོན་དགོས་ཤིང་།ཚོར་མེད་ལྟ་བུར་བཞུགས་ན་ག་ལ་འགྲིགདངོས་སུ་འོས་གཞིའི་ནང་ཞུགས་མཁན་རྣམས་ཀྱིས་རང་ངོས་ཀྱི་འཇོན་ནུས་ཀྱི་སྲིད་བྱུས་ཤིག་ཀྱང་བསྒྲགས་དགོས་པ་ནི་ཆབ་སྲིད་པ་དང་འོས་གཞིའི་ལས་འགན་ཡང་ཡིན།དེ་མིན་ཚོར་སྣང་མེད་པར་བཞུགས་ན་འོས་གཞི་འདོན་མཁན་རྣམས་ཀྱི་རེ་བའང་ག་ནས་འགྲུབ།ལྷག་པར་འོས་གཞི་འདོན་མཁན་རྣམས་ནས་ཀྱང་མིང་འདོན་ཐུབ་པ་ཙམ་མིན་པར་དེ་དག་གི་རྒྱབ་ལྗོངས་ལོ་རྒྱུས་དང་འཇོན་ནུས་ཀྱི་སྲིད་བྱུས་སོགས་ཀྱི་གནད་དོན་ཡང་འདོན་ཐུབ་ན་དགེ་ཕན་ཆེ་ལ།འབྱུང་འགྱུར་གྱི་བཀའ་ཁྲིའི་ལས་འགན་གཙོ་བོ་ནི་བོད་མིའི་འཐབ་རྩོད་ཀྱི་གནས་སྟངས་ཀྱིས་མཚོན་པའི་ཆབ་སྲིད་ཀྱི་ལས་དོན་ཁག་དང༌།ལྷག་པར་༧གོང་ས་༧སྐྱབས་མགོན་ཆེན་པོ་མཆོག་གི་ཐུགས་ཀྱི་བཞེད་དགོངས་མཐའ་དག་ལ་དོན་དངོས་ཀྱི་འགན་ཁུར་བའི་ཐོག་ནས་བསྒྲུབ་ཐུབ་མཁན་ཞིག་དང༌།དེ་བཞིན་བོད་མིའི་འཐབ་རྩོད་ཀྱི་གནས་སྟངས་ཕྱི་ནང་གཉིས་སུ་བདེན་དོན་ཐོག་འགྲེལ་བརྗོད་གནང་ཐུབ་པའི་ཉམས་མྱོང་དང་།ཕྱི་ནང་གི་ཤེས་ཡོན་དེ་བཞིན་རང་ངོས་ཀྱི་ནུས་འཇོན་དང་རྣམ་དཔྱོད་རིག་རྩལ་གྱི་སྒོ་ནས་འགན་འཁུར་ལེན་ཐུབ་པ།བོད་མིའི་རང་དབང་འཐབ་རྩོད་གཙོ་བོར་འཛིན་པའི་ཐོག་བཙན་བྱོལ་བོད་གཞུང་གི་འཛིན་སྐྱོང་སྤེལ་གསུམ་གྱི་སྲིད་བྱུས་རྣམས་དོན་ཐོག་འཁེལ་མཁན་ཞིག་དགོས།ཡང་ཕྱིའི་སྐད་ཡིག་ཕྲན་བུ་ཤེས་པ་ཙམ་མིན་པར།དེའང་དཔེར་ན་དབྱིན་སྐད་ཐོག་བརྗོད་དོན་དུ།ཞབས་སྟེགས་ཐོག་ངོ་བོ་ཙམ་གྱི་ཡོད་པ་ཙམ་མ་ཡིན་པར།དོན་ལ་འཇོན་པོ་དང་རྣམ་དཔྱོད་ལྡན་པའི་གང་ཟག་ཞིག་འདེམས་དགོས་པར་གསུངས།དེ་མིན་ལས་དོན་མི་སྒྲུབ་པར་གནས་སྟངས་གསལ་བཤད་དང་འགྲེལ་བརྗོད་བྱེད་པ་ཙམ་གྱིས་འཐབ་རྩོད་དང་མི་མང་སྤྱིའི་བདེ་དོན་ལ་མི་ཕན།༧གོང་ས་༧སྐྱབས་མགོན་ཆེན་པོ་མཆོག་ནས་བཀའ་སློབ་གནང་དོན་ལྟར།འདས་པའི་མི་ལོ་ལྔ་བཅུའི་ནང་ནས་ཕྱི་ལོ་༡༩༥༩ནས་ཕྱི་ལོ་༡༩༨༠བར་དོན་དངོས་ཀྱི་ལས་དོན་མང་དག་ཅིག་གནང་ཐུབ་ཡོད།ཡིནའང་ཕྱི་ལོ་༡༩༩༠ནས་འདས་པའི་མི་ལོ་སུམ་ཅུའི་རིང་དོན་དངོས་ལས་དོན་ཐོག་ཕེབས་པ་ལས་གསལ་བཤད་དང་གཏམ་བཤད་གཉིས་ཀྱི་ཐོག་དུས་ཚོད་མང་བ་ཞིག་ཕྱིན་པའི་རྐྱེན་གྱིས་ལས་དོན་ཐོག་འཐུས་ཤོར་དང་ཚགས་ཚུད་མ་བྱུང་བ་ཞིག་མངོན་པས།དེས་ན་མི་དམངས་ནས་དོན་དངོས་ལས་དོན་ཐོག་ཕེབས་ཐུབ་མཁན་ཞིག་འོས་འདེམས་ཡོང་ཐབས་ཀྱི་བསམ་ཞིབ་ད་ལྟ་ནས་གནང་གལ་ཆེ་བར་ཞུ་རྒྱུ།